《朱成伯秀野堂》
宋代·吕本中

客愁固多岐，我怀亦萧散。连年寻故人，见子二水岸。

官居少闲暇，岁月忽已换。有堂名秀野，未入俗眼看。

得名自君子，可当清净观。未能艺桃李，且自饱藜苋。

荒凉城一隅，初不越门限。脱身少年场，念此已熟烂。

嗟予老病侵，阅世盖多难。相逢默无语，自足洗忧患。

穷冬足雨雪，近市乏薪炭。时来正堂堂，尚得一笑粲。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。